DTAC พุ่ง 3% รับข่าวปิดจ๊อบคว้าคลื่น 900 MHz มูลค่า 3.8 หมื่นลบ. ตามคาด
DTAC พุ่ง 3% รับข่าวปิดจ๊อบคว้าคลื่น 900 MHz มูลค่า 3.8 หมื่นลบ. ตามคาด โดยล่าสุด ณ เวลา 15.23 น. อยู่ที่ 46 บาท บวก 1.50 บาท หรือ 3.37% สูงสุดที่ 46.50 บาท ต่ำสุดที่ 44.50 บาท ด้วยมูลค่าซื้อขาย 301 ล้านบาท
29 ต.ค. 2561

ผู้สื่อข่าวรายงานว่า ราคาหุ้น บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ล่าสุด ณ เวลา 15.23 น. อยู่ที่ 46 บาท บวก 1.50 บาท หรือ 3.37% สูงสุดที่ 46.50 บาท ต่ำสุดที่ 44.50 บาท ด้วยมูลค่าซื้อขาย 301 ล้านบาท

โดยราคาหุ้น DTAC ปรับขึ้นวันนี้หลังมีรายงานข่าวว่า บริษัท ดีแทค ไตรเน็ต จำกัด หรือ DTN ซึ่งเป็นบริษัทย่อยของ DTAC เป็นผู้ชนะการประมูลคลื่นความถี่จำนวน 1 ชุด ในแถบย่านความถี่ 890 –895 คู่กับ 935 –940 MHz คิดเป็นแถบความกว้าง 2×5 MHz ด้วยราคาประมูลรวมทั้งสิ้น 38,064 ล้านบาท
ด้านนางอเล็กซานดรา ไรช์ ประธานเจ้าหน้าที่บริหาร DTAC กล่าวว่า จากการที่ดีแทคได้คลื่นใหม่ 900 MHz ในการประมูลล่าสุดส่งผลให้ดีแทคมีบริการคลื่นความถี่ที่ครอบคลุมทั้งย่านคลื่นความถี่ต่ำ (Low-band spectrum) และคลื่นย่านความถี่สูง (High-band spectrum)
“การประมูลใบอนุญาตคลื่นความถี่ 900 MHz มีจุดประสงค์เพื่อสร้างความต่อเนื่องให้ลูกค้าใช้งานหลังสิ้นสุดระยะเวลาคำสั่งของศาลปกครองกลางที่คุ้มครองการใช้งานของลูกค้าดีแทคบนคลื่นความถี่ 850 MHz จากที่กำหนดให้ใช้งานหลังสิ้นสุดสัมปทานได้ถึง 15 ธันวาคมนี้” นางอเล็กซานดรา ไรช์ กล่าว
นอกจากนี้ ประธานเจ้าหน้าที่บริหาร DTAC เปิดเผยอีกว่า ภายใต้หลักเกณฑ์ประมูลคลื่นความถี่ย่าน 900 MHz ของ กสทช. ที่ให้ผู้ชนะประมูลสามารถใช้คลื่นความถี่ย่าน 850 MHz แทนคลื่น 900 MHz ต่อไปได้ในระยะเวลาไม่เกิน 2 ปี ขณะนี้ลูกค้า DTAC จึงไม่ต้องกังวลอีกต่อไป โดยสามารถใช้งานมือถือได้อย่างมั่นใจ โดยเฉพาะลูกค้าที่ใช้งานในพื้นที่ต่างจังหวัด
ด้าน บล. แลนด์ แอนด์ เฮ้าส์ ระบุในบทวิเคราะห์ แนะนำ”ซื้อ”ให้แนวต้านที่ระดับ 53 บาท แนวรับที่ระดับ 45.5 จุดตัดขาดทุนที่ระดับ 42 บาท หลังคว้าคลื่น 900MHz ตามคาด มองคุ้มค่าต่อการลงทุน เพราะอนุญาตใช้คลื่น 850MHz เดิมอีก 2 ปี โดยคาดกำไรจะเติบโตอย่างมั่นคงตั้งแต่ปี 2562 จากจำนวนคลื่นที่ทัดเทียมคู่แข่งประกอบกับต้นทุนคลื่นที่ลดลง